b'\n_START_ARTICLE_\nVojt\xc4\x9bch Pol\xc3\xa1k\n_START_SECTION_\nSeuraura\n_START_PARAGRAPH_\nPol\xc3\xa1k on HC Karlovy Varyn kasvatti. H\xc3\xa4n debytoi kaudella 2000\xe2\x80\x932001 vain 15-vuotiaana seuran Extraliga-joukkueessa, jossa Pol\xc3\xa1k pelasi kaksi ottelua. Kaudella 2001\xe2\x80\x932002 h\xc3\xa4n pelasi siell\xc3\xa4 yhdeks\xc3\xa4n runkosarjaottelua tehopistein 1+1=2. Kausi 2002\xe2\x80\x932003 oli Pol\xc3\xa1kille ensimm\xc3\xa4inen kokonainen Extraligassa ja h\xc3\xa4n teki 41 runkosarjaottelussa tehot 7+9=16. Dallas Stars varasi Pol\xc3\xa1kin toisella kierroksella 36. pelaajana NHL:n varaustilaisuudessa 2003. Kaudella 2003\xe2\x80\x932004 h\xc3\xa4n pelasi Karlovy Varyn lis\xc3\xa4ksi my\xc3\xb6s yhden ottelun HC Sparta Prahassa ja kaudella 2004\xe2\x80\x932005 Pol\xc3\xa1k pelasi my\xc3\xb6s HC Dukla Jihlavassa sek\xc3\xa4 ssarjatasoa alempana 1. \xc4\x8desk\xc3\xa1 hokejov\xc3\xa1 ligan SK Kada\xc5\x88issa._NEWLINE_Kaudeksi 2005\xe2\x80\x932006 Pol\xc3\xa1k siirtyi kolmivuotisella tulokassopimuksella Dallas Starsin organisaatioon. H\xc3\xa4n pelasi kautensa suurimmaksi osaksi farmijoukkue Iowa Starsissa, AHL:ss\xc3\xa4, jossa tulokaskausi toi 60 runkosarjaottelussa tehot 12+22=34 sek\xc3\xa4 kolmessa playoff-ottelussa yhden sy\xc3\xb6tt\xc3\xb6pisteen. Pol\xc3\xa1k pelasi kauden aikana my\xc3\xb6s kolme ensimm\xc3\xa4ist\xc3\xa4 NHL-otteluaan. H\xc3\xa4n teki NHL-debyyttins\xc3\xa4 22. lokakuuta 2005 Calgary Flamesia vastaan. Kaudella 2006\xe2\x80\x932007 Pol\xc3\xa1k oli Iowan toiseksi paras pistemies Junior Lessardin j\xc3\xa4lkeen tehoilla 17+28=45. H\xc3\xa4n pelasi kauden aikana kaksi NHL-ottelua. Kesken viimeisen sopimuskautensa 2007\xe2\x80\x932008 Pol\xc3\xa1k palasi kotimaahansa ja kasvattajaseuraansa HC Karlovy Varyyn. Kaudella 2008\xe2\x80\x932009 h\xc3\xa4n jatkoi Extraliga-uraansa HC T\xc5\x99inecin paidassa. Pol\xc3\xa1k oli tehoilla 21+13=34 joukkueen toiseksi paras maalintekij\xc3\xa4 ja nelj\xc3\xa4nneksi paras pistemies. Kaudella 2010\xe2\x80\x932011 h\xc3\xa4n teki Extraligan yhden kauden piste-enn\xc3\xa4tyksens\xc3\xa4 tehoilla 15+21=36. Pol\xc3\xa1k voitti kauden p\xc3\xa4\xc3\xa4tteeksi T\xc5\xa1ekin-mestaruuden._NEWLINE_Pol\xc3\xa1k aloitti kauden 2011\xe2\x80\x932012 aluksi nelj\xc3\xa4n viikon mittaisella sopimuksella Sveitsin National League A:n Kloten Flyersissa, mutta lokakuussa 2011 sit\xc3\xa4 jatkettiin joulutaukoon asti. H\xc3\xa4n edusti joukkuetta my\xc3\xb6s Spengler Cupissa. Jouluaatonaattona Pol\xc3\xa1k siirtyi loppukaudeksi samassa liigassa pelaavaan SCL Tigersiin. Kauden 2012\xe2\x80\x932013 h\xc3\xa4n aloitti kotimaassaan KLH Chomutovin riveiss\xc3\xa4. Marraskuussa 2012 Pol\xc3\xa1k palasi lainalle kasvattajaseuraansa HC Karlovy Varyyn ja helmikuussa 2012 h\xc3\xa4n siirtyi loppukaudeksi NLA-joukkue HC Davosiin._NEWLINE_Kaudeksi 2013\xe2\x80\x932014 Pol\xc3\xa1k siirtyi KHL:n latvialaisjoukkue Dinamo Riian riveihin. Yhdeks\xc3\xa4n pelaamansa ottelun j\xc3\xa4lkeen marraskuussa 2013 joukkue purki h\xc3\xa4nen sopimuksensa. Tammikuussa 2012 Pol\xc3\xa1k palasi HC T\xc5\x99ineciin. H\xc3\xa4n pelasi runkosarjan lopun l\xc3\xa4hes piste per peli -tahdilla tehden 18 ottelussa 17 tehopistett\xc3\xa4. Syys-lokakuun 2014 vaihteessa Pol\xc3\xa1k siirtyi vuoden mittaisella ja kahden kuukauden koeajan sis\xc3\xa4lt\xc3\xa4neell\xc3\xa4 sopimuksella SM-liigajoukkue Tampereen Ilvekseen oltuaan vapaana agenttina alkukauden 2014\xe2\x80\x932015. H\xc3\xa4n oli joukkueen toiseksi paras pistemies Sami Sandellin j\xc3\xa4lkeen tehoilla 14+23=37. Kaudeksi 2015\xe2\x80\x932016 Pol\xc3\xa1k siirtyi jatkamaan SM-liigauraansa vuoden mittaisella sopimuksella H\xc3\xa4meenlinnan Pallokerhoon, mutta siirtotakarajalla helmikuussa 2016 h\xc3\xa4n siirtyi kuitenkin loppukaudeksi Saimaan Pallon riveihin._NEWLINE_Pol\xc3\xa1k siirtyi syyskuussa 2016 KHL-joukkue Severstal T\xc5\xa1erepovetsiin oltuaan ilman sopimusta alkukauden 2016\xe2\x80\x932017.\n_START_SECTION_\nMaajoukkueura\n_START_PARAGRAPH_\nPol\xc3\xa1k pelasi alle 20-vuotiaiden MM-kilpailuissa vuonna 2004 sek\xc3\xa4 alle 18-vuotiaiden MM-kilpailuissa vuonna 2003, jossa h\xc3\xa4n jakoi T\xc5\xa1ekin sis\xc3\xa4isen pistep\xc3\xb6rssin nelj\xc3\xa4n muun pelaajan kanssa tehoilla 3+2=5. Pol\xc3\xa1k on pelannut my\xc3\xb6s T\xc5\xa1ekin A-maajoukkueessa kolme ottelua. H\xc3\xa4n teki A-maajoukkuedebyyttins\xc3\xa4 15. joulukuuta 2011 kotimaansa Chomutovissa pelatussa Channel One Cupin avausottelussa Ruotsia vastaan.\n_START_SECTION_\nMuuta\n_START_PARAGRAPH_\nPol\xc3\xa1kin pikkuveli Tom\xc3\xa1\xc5\xa1 on entinen j\xc3\xa4\xc3\xa4kiekkoilija, joka pelasi yhden Extraliga-ottelun HC Karlovy Varyssa kaudella 2012\xe2\x80\x932013. Veljesten is\xc3\xa4 Vojt\xc4\x9bch Sr. pelasi omalla urallaan T\xc5\xa1ekkoslovakian alemmissa sarjoissa.'